Toto je piata z mesačných správ o pokroku dosiahnutom pri budovaní účinnej a skutočnej bezpečnostnej únie, ktorá sa venuje vývoju v rámci dvoch hlavných pilierov: boj proti terorizmu, organizovanej trestnej činnosti a počítačovej kriminalite, ako aj prostriedkom, ktorými sa podporujú a posilňovanie našej obranyschopnosti a budovanie odolnosti proti týmto hrozbám.

Predpokladom vybudovania účinnej a skutočnej bezpečnostnej únie je zabezpečiť včasné prijímanie a úplné a účinné vykonávanie právnych predpisov EÚ.

Dňa 13. decembra 2016 bolo v spoločnom vyhlásení predsedov Parlamentu, Rady a Komisie dohodnutých 58 legislatívnych priorít na rok 2017. Medzi nimi sú viaceré prerokúvané návrhy, ktoré zohrávajú kľúčovú úlohu pri budovaní bezpečnostnej únie, a to: smernica o boji proti terorizmu; smernica o strelných zbraniach; systém vstup/výstup EÚ (EES); systém EÚ pre cestovné informácie a povolenia (ETIAS) smernica o praní špinavých peňazí a financovaní terorizmu; Európsky informačný systém registrov trestov (ECRIS) a nariadenie o súkromí a elektronických komunikáciách. Je nevyhnutné dosiahnuť rýchlu dohodu o uvedených návrhoch a táto správa sa zameria na súčasný stav rokovaní o každom z nich.

Dôraz na vykonávanie sa vzťahuje aj na existujúce právne predpisy vrátane nástrojov, ktoré sú stále vo fáze transpozície. Táto správa poskytuje aj aktualizované informácie o kľúčových návrhoch v tejto kategórii ako sú prekurzory výbušnín, osobné záznamy o cestujúcich (PNR), prümské rozhodnutia o výmene údajov o vozidlách, daktyloskopických údajov a údajov o DNA medzi členskými štátmi, ako aj o transpozícii smernice o kybernetickej bezpečnosti (NIS).

Táto správa sa okrem pokroku v súvislosti s legislatívnymi návrhmi týka vykonávania niektorých kľúčových nelegislatívnych návrhov v rámci bezpečnostnej únie týkajúcich sa budovania odolnosti EÚ, ako je napríklad práca Komisie v oblasti boja proti radikalizácii prostredníctvom siete na zvyšovanie povedomia o radikalizácii, v oblasti ochrany mäkkých cieľov a v oblasti bezpečnostnej ochrany letectva v tretích krajinách.

Nasledujúca mesačná správa, ktorá bude predložená v apríli, bude zameraná na organizovanú trestnú činnosť a priority v rámci „cyklu politík“ EÚ na rok 2017, ktorý poskytuje strategický rámec pre posilnenie účinnej spolupráce medzi vnútroštátnymi orgánmi presadzovania práva, agentúrami EÚ a inštitúciami EÚ v tejto oblasti, ako aj na operačnú policajnú a justičnú spoluprácu vrátane spoločných vyšetrovacích tímov.

II. VYKONÁVANIE LEGISLATÍVNYCH PRIORÍT PRE LEPŠIU OCHRANU BEZPEČNOSTI OBČANOV

V uplynulom mesiaci EÚ vykonala významný krok vpred v boji proti terorizmu, keď Európsky parlament prijal návrh smernice o boji proti terorizmu predložený Komisiou. Rada by mala tento návrh prijať začiatkom marca. Keď bude nová smernica vykonaná, poskytne orgánom presadzovania práva a prokurátorom kľúčové nástroje na boj proti meniacej sa hrozbe terorizmu, vrátane kriminalizácie aktivít súvisiacich so zahraničnými teroristickými bojovníkmi, teroristickým výcvikom a financovaním terorizmu. Smernica zlepší aj existujúce pravidlá výmeny informácií o teroristických trestných činoch a umožní odstraňovať teroristický obsah z internetu, čím pomôže zaistiť väčšiu bezpečnosť EÚ pri súčasnom dodržiavaní základných práv. A napokon, táto smernica zlepší postavenie obetí terorizmu a ich práva, pričom zabezpečí, aby mali bezprostredne po útoku a následne tak dlho, ako bude potrebné, prístup k službám podpory. V nadväznosti na politickú dohodu, ktorú spoluzákonodarcovia dosiahli v novembri 2016, hlasoval Európsky parlament 16. februára na plenárnom zasadnutí za tento návrh a Rada pristúpi k jeho formálnemu prijatiu začiatkom marca. Členské štáty majú 18 mesiacov na to, aby smernicu transponovali do svojho vnútroštátneho práva. Komisia podporí rýchlu a správnu transpozíciu v členských štátoch tým, že do leta 2017 zorganizuje viacero pracovných stretnutí. EÚ spolu so smernicou transponuje dodatkový protokol z roku 2015 k Dohovoru Rady Európy o predchádzaní terorizmu. Mnohé členské štáty už prijali potrebné kroky k tomu, aby aktualizovali svoje právne predpisy v súlade s protokolom.

V nadväznosti na politickú dohodu o revízii smernice o strelných zbraniach na účely sprísnenia kontrol a zákazov najnebezpečnejších zbraní, ktorú spoluzákonodarcovia dosiahli 20. decembra 2016, má Európsky parlament 14. marca hlasovať na plenárnom zasadnutí. Návrhom sa značne rozširuje rozsah zbraní, ktoré podliehajú zákazu podľa najprísnejšej kategórie A, vrátane automatických zbraní upravených na poloautomatické a vojenských poloautomatických zbraní s veľkokapacitným zásobníkom a nabíjacím zariadením. Po vykonaní uvedenej smernice bude môcť tieto zbrane kupovať alebo s nimi obchodovať len veľmi úzko vymedzená skupina držiteľov licencie, ako sú napríklad múzeá alebo športoví strelci – ktorí budú podliehať prísnym požiadavkám v oblasti bezpečnosti a monitorovania. Návrh výrazne posilní kontroly týkajúce sa vysledovateľnosti, označovania a deaktivácie zbraní. Komisia spolu s expertmi z členských štátov zároveň pokračovali v práci v rámci technického výboru v oblasti noriem pre deaktiváciu zbraní. Dňa 8. februára bola dosiahnutá dohoda o revidovaných prísnejších technických kritériách, ktoré sa teraz pred ich formálnym prijatím budú testovať s cieľom zabezpečiť, že zaistia skutočnú nezvratnosť deaktivácie. Komisia zároveň zintenzívňuje opatrenia na boj proti nezákonnému obchodovaniu so zbraňami s kľúčovými tretími krajinami, ako aj s krajinami na západnom Balkáne. Boj proti nelegálnym strelným zbraniam by mal byť prioritou aj budúceho „cyklu politík“ týkajúceho sa závažnej a organizovanej trestnej činnosti na obdobie rokov 2017 – 2021.

V Európskom parlamente a Rade v súčasnosti prebiehajú rokovania o návrhoch Komisie na vytvorenie systému vstup/výstup EÚ s cieľom zlepšiť riadenie hraníc, riešiť neregulárnu migráciu a posilniť vnútornú bezpečnosť prostredníctvom zaznamenávania pohybov štátnych príslušníkov tretích krajín cez vonkajšie hranice schengenského priestoru, a systému EÚ pre cestovné informácie a povolenia (ETIAS), ktorým sa zavedie systém umožňujúci predbežné kontroly cestujúcich oslobodených od vízovej povinnosti s ohľadom na bezpečnostné riziko a riziko migrácie. Výbor Európskeho parlamentu pre občianske slobody, spravodlivosť a vnútorné veci (LIBE) prijal 27. februára 2017 svoj mandát na rokovanie o systéme vstup/výstup EÚ. Komisia naliehavo vyzýva oboch spoluzákonodarcov, aby urýchlene pokročili v následných rokovaniach so zreteľom na cieľový dátum jún 2017, ktorý Európska rada stanovila v decembri 2016.

Pokiaľ ide o systém ETIAS, experti z členských štátov diskutujú o návrhu Komisie na úrovni pracovnej skupiny Rady, pričom výbor Európskeho parlamentu LIBE vymenoval svojho spravodajcu pre tento návrh.

Pokiaľ ide o návrh Komisie týkajúci sa rozšírenia Európskeho informačného systému registrov trestov (ECRIS) na štátnych príslušníkov tretích krajín, Komisia skúma technické riešenia pre centralizovanú infraštruktúru, ktorá by podporovala výmeny takýchto informácií. So zreteľom na odporúčania skupiny expertov na vysokej úrovni pre informačné systémy a interoperabilitu, ktoré majú byť predložené v apríli 2017, Komisia v júni 2017 predloží upravený legislatívny návrh.

Kolégium prijalo 5. júla 2016 návrh Komisie týkajúci sa cielených zmien štvrtej smernice o boji proti praniu špinavých peňazí. Rada po preskúmaní návrhu dospela 20. decembra 2016 k dohode o mandáte na rokovanie. Cieľom návrhu bolo pokryť nové spôsoby financovania terorizmu, ako sú virtuálne meny a predplatené karty a zvýšiť transparentnosť s cieľom pomôcť v boji proti praniu špinavých peňazí. Správa Európskeho parlamentu bola prijatá 28. februára 2017. Komisia vyzýva spoluzákonodarcov, aby čo najrýchlejšie dokončili rokovania o tomto dôležitom návrhu, ktorý prispeje k ďalšiemu zníženiu prostriedkov, ktoré majú teroristi k dispozícii.

V Európskom parlamente aj v Rade sa začal legislatívny proces k návrhu nariadenia o súkromí a elektronických komunikáciách predloženému Komisiou. Cieľom je vytvoriť rovnaké podmienky pre poskytovateľov elektronických komunikácií, dosiahnuť vysokú úroveň ochrany spotrebiteľov a zároveň umožniť podnikom inovovať. V Európskom parlamente sa bude týmto návrhom zaoberať predovšetkým výbor LIBE, ktorého spravodajca má byť čoskoro určený, s pridruženými výbormi ITRE, JURI a IMCO. Aj Rada začala na tomto návrhu pracovať na úrovni pracovnej skupiny. Keďže je uvedený návrh prioritou pre všetky tri inštitúcie, očakáva sa, že pokrok bude dosiahnutý čo najrýchlejšie, aby sa dané nariadenie mohlo začať uplatňovať od 24. mája 2018, súčasne so začiatkom uplatňovania všeobecného nariadenia o ochrane údajov.